**Die slapendes**

**1. Ken jy Jesus Christus dalk té goed?**

Dink jy jy ken vir Jesus Christus? Wel, dink weer! Dink weer mooi voor jy antwoord. Miskien ken jy Jesus Christus dalk té goed.

Wat ek daarmee bedoel is dit kan dalk net wees dat ek en jy so gewoond geraak het aan Jesus dat ons dink ons ken hom, maar dat die eintlike wonderlikheid van sy aanwesigheid op ‘n manier by ons verbygaan.

Dink so ‘n bietjie oor ons situasie nou hier vanaand.

Vanaand is hier maar net nog ‘n dominee wat hier voor julle staan, en in die naam van Jesus Christus vir julle ‘n boodskap bring. En ja, jy het nie probleme daarmee nie want jy is ‘n Christen; jy is ‘n volgeling van Jesus. Dis net: jy is so gewoond daaraan. Dis wat altyd gebeur. En kan hy nie nou maar net klaarkry met wat hy altyd doen nie? Want jy het dit al so baie gehoor.

Weet julle, op ‘n manier is waarvan ek nou praat bietjie soos Jesus se dissipels wat op ‘n keer saam met hom in ‘n bootjie gevaar het. Luister wat het gebeur. Lukas 8:22-25

LEES: Lukas 8:22-25

Ek wil jou uitnooi: stel jou voor jy is een van daardie dissipels – want jy ís mos – en die bootjie is jou lewe. So in jou lewe is jy saam met Jesus in die bootjie. En jy is ook saam met ander mense in die bootjie En ons is aan die vaar deur die lewe.

Maar dis asof Jesus daar is, en tog ook nie daar is nie! Want dis mos hoe iemand is wanneer hulle *slaap*. Hy is daar, maar hy is ook nie daar nie. As iemand naby jou aan die slaap is, is hy daar maar hy is eintlik nie deel van wat aangaan nie. En is dit nie hoe Jesus baie keer in ons lewens geword het nie? Ons is so gewoond aan hom; ons is so gewoond daaraan om Christene te wees, dat dit amper nie ‘n verskil maak nie. Christenskap is oral in ons wêreld. By hoeveel kerke het jy verbygery op pad na ons kerk toe vanaand? Net die afgelope Woensdag was ek by Hoërskool Garsfontein om daar die kwartaal met “Skriflesing en gebed" af te sluit. Christenskap is oral, maar juis daarom is dit dalk op ‘n manier ook nêrens nie. Ons het so gewoond geraak aan ons idee van God en van sy Seun, Jesus Christus. Ons glo in ‘n goeie God, en Hy is daar vir ons, en as ons in die nood is kan ons altyd na Hom toe gaan, want Hy staan gereed om ons te help. Maar gelukkig meng Hy verder nie te veel in in ons elke dag se lewe nie. Jesus is daar, maar hy is ook nie daar nie. Asof hy aan die slaap is in die boot.

**2. Die storm**

Maar dan gebeur daar goed met die bootjie terwyl hulle aan die vaar is. Dan gebeur daar goed met jou in jou lewe – sommer deur die loop van al die gewone goed waarmee jy besig is.

‘n Storm steek op. Die dissipels raak bang vir die golwe en die wind. Hulle voel hulle lewe is in gevaar.

Wat is die goed waarvoor jy nou bang is in jou lewe? Wat is die goed wat soos golwe lyk wat op jou afkom? Dit hoef nie fisiese bedreigings te wees nie. Wat is die dinge wat jou lewe bedreig, wat kan maak dat jou lewe nie so kan aangaan soos wat dit tot nou toe gedoen het nie?

Weet julle, ‘n krisis in ‘n mens se lewe is seker nooit lekker nie, maar dit is nie altyd ‘n slegte ding nie. Want ‘n krisis – die storm wat jou bootjie skud – kan maak dat jy weer kyk na die goed wat jy as vanselfsprekend aanvaar. Jy dink weer mooi oor wat die belangrike goed in die lewe is. En ‘n krisis kan soos ‘n spieël wees wat jou eie houdings vir jou ophou om na te kyk. Ook dit wat jy nie wou raaksien van jouself nie. Ook die manier waarop jy oor God se aanwesigheid in jou lewe dink.

So die dissipels roep om hulp na Jesus. Nou dat daar ‘n storm is maak hulle hom wakker. En Jesus maak die storm stil. Ons lees daar hy het die wind en die golwe bestraf en hulle het bedaar. En daar het stilte gekom.

**3. Wie is *eintlik* aan die slaap?**

Maar die interessante nou is dat die eintlike hoogtepunt van die vertelling in Lukas nie is dat Jesus die storm stilgemaak het nie. Natuurlik sal hy dit doen, want Hy is dan die een deur wie God die natuur gemaak het. Maar die eintlike hoogtepunt van die vertelling is Jesus se vraag aan sy dissipels: waar is julle geloof? *Waar is júlle geloof?* Dis asof Jesus teleurgesteld is met die geestelike insig van sy dissipels. Jesus het dalk fisies geslaap, ja, maar miskien was die eintlike slapendes die dissipels gewees. Het julle al ooit so daaraan gedink? Die dissipels was die eintlike slapendes want hulle was geestelik aan die slaap. Dit was húlle wat daar was, maar op ‘n manier ook nie daar nie. Húlle was nie regtig wakker vir wie daar by hulle in die boot is nie.

En die uiteinde van wat hier gebeur is dat die dissipels geskud word: “Wie ís hy tog? Ons dag ons ken hom so goed, maar wie ís Hy tog?” Die dissipels skrik en hulle kyk met nuwe oë na Jesus.

Miskien is dit wat die Here in hierdie Paastyd wat voorlê ook met jou en my wil doen. Dit is vandag Palmsondag – die begin van Groot Lydensweek. Aan die einde van hierdie week is Goeie Vrydag en dan is dit Paassondag. Paasfees gaan daaroor dat die Here die storm stil maak. Die grootste storm van almal – die gebrokenheid en opstandigheid van ons wêreld wat dreig om die bootjie te sink.

Maar daarmee saam kom Jesus se vraag aan elkeen van ons saam met hom in die boot van ons lewe: waar is jou geloof? Hoe is dit gesteld met jou geloof? Kan dit wees dat jy so gewoond geraak het aan hom dat jy hom hanteer asof hy slaap, en hom maar net wil wakker maak as daar storms kom. Maar as dit so is, dan is jý in werklikheid die een wat geestelik aan die slaap is. So skrik dan! Soos die dissipels daar in die boot. Jesus, die een aan wie jy so gewoond is, is veel wonderliker as wat jy ooit gedink het. Die manier en die maniere waarop hy uitkoms gee is veel wonderliker as wat jy ooit gedink het. Die kalmte na die storm is anderster as wat ons wêreld sou verwag. Baiekeer dink ons net oor Jesus as ‘n mens, maar dan ‘n baie sterk mens – ‘n soort supermens. So die oorwinning wat hy behaal is deur sy krag en deurdat hy die sonde en die duiwel by die deur uitsmyt soos ‘n uitsmyter by ‘n kroeg sal doen. En ons dink oor hom as ‘n soort strokiesprent held wat aangevlieg kom wanneer die meisie van die gebou afhang en amper gaan val. Maar Jesus is nie ‘n supermens nie! Hy is ‘n gewone mens wat terselfdertyd die oneindige God is. En hy gee homself, en hy gee homself prys. Hy word swak, ter wille van ons. Hy sterf. En dan is die stilte na die storm op die opstandingsdag iets veel anders as wat ons sou dink. ‘n Totaal nuwe lewe, met nuwe waardes, nuwe dinge wat belangrik is. En die kalmte van daardie nuwe lewe is dalk ‘n ander soort kalmte: ek self kan ook maar sterf. Die dinge wat vroeër belangrik was is nie meer so belangrik nie. Maar ek is geestelik wakkerder vir ‘n veel wonderliker werklikheid.

Om te skrik en om te vra “wie is dit tog wat hier saam met my in die boot van my lewe is” kan ‘n baie goeie ding wees.

Mag dit so wees vir elkeen van ons in die paastyd wat voorlê!

AMEN